## Projekts

LATVIJAS REPUBLIKAS MINISTRU KABINETS

2017. gada \_\_\_.\_\_\_\_\_\_\_ Rīkojums Nr.

Rīgā (prot. Nr. )

**Par likumprojekta “Par vidēja termiņa budžeta ietvaru 2018., 2019. un 2020. gadam” un likumprojekta “Par valsts budžetu 2018. gadam” sagatavošanas grafiku**

1. Apstiprināt likumprojekta “Par vidēja termiņa budžeta ietvaru 2018., 2019. un 2020. gadam” un likumprojekta “Par valsts budžetu 2018. gadam” (turpmāk – budžeta likumprojekti) sagatavošanas grafiku (pielikums).

2. Noteikt šādu valsts budžeta izdevumu pārskatīšanas tvērumu, izstrādājot budžeta likumprojektus:

2.1. Priekšlikumi izmaiņām valsts budžeta politikas jomā:

2.1.1. Valsts budžeta līdzekļu pieprasījumu prioritārajiem pasākumiem sagatavošanas un izvērtēšanas kārtība;

2.1.2. Valsts budžeta bāzes izdevumu noteikšanas kārtība;

2.1.3. Vispārēja procesu optimizēšana un turpmāka pilnveidošana valsts budžeta vadībā;

2.1.4. Amatu vietu skaita un dinamikas analīze un ilgstoši vakanto amata vietu pārskatīšana;

2.2. Priekšlikumi izmaiņām nozaru finansēšanas politikā:

2.2.1. Līdzšinēji izstrādāto priekšlikumu izdevumu politikas maiņai aktualizācija;

2.2.2. Nulles budžeta principa ieviešana atsevišķu pilotprojektu veidā, pieaicinot Latvijas Bankas ekspertus;

2.2.3. Valsts budžeta finansēto funkciju ekonomiskāka un racionālāka īstenošana, tajā skaitā centralizācija;

2.2.4. Horizontālie risinājumi valsts budžeta resursu identificēšanai un novirzīšanai aktuālajām prioritātēm, tajā skaitā veicot pārskatīšanu šādos virzienos: maksas pakalpojumi un citi pašu ieņēmumi, administratīvie izdevumi, līdzšinēji piešķirtais finansējums jaunajām politikas iniciatīvām, neatliekamajiem pasākumiem un citiem prioritārajiem pasākumiem un slēgtie asignējumi;

2.3. Vides aizsardzības un reģionālās attīstības ministrijai sadarbībā ar Finanšu ministriju uzsākt visaptverošu optimizācijas priekšlikumu izstrādi valsts budžeta iestāžu publisko pakalpojumu piegādes un informācijas un komunikācijas tehnoloģiju jomā, paredzot šīs par izdevumu pārskatīšanas jomām 2018. gadā, izstrādājot likumprojektu “Par vidēja termiņa budžeta ietvaru 2019., 2020. un 2021. gadam” un likumprojektu “Par valsts budžetu 2019. gadam”.

2.4. Vides aizsardzības un reģionālās attīstības ministrijai sadarbībā ar Finanšu ministriju līdz 2017. gada 1. jūnijam izstrādāt darbības plānu šī rīkojuma 2.3. apakšpunktā noteikto uzdevumu izpildei, prioritāri izvērtējot informācijas sistēmu funkcionalitātes nepamatotas dublēšanās novēršanu un resursu koplietošanas iespējas publisko pakalpojumu piegādes un informācijas un komunikācijas tehnoloģiju jomās.

2.5. Lai nodrošinātu izdevumu pārskatīšanu atbilstoši 2. punktā noteiktajam tvērumam, ministrijām un citām centrālajām valsts iestādēm atbilstoši Finanšu ministrijas pieprasījumam noteiktajā termiņā sniegt nepieciešamo informāciju un veikt analītiskos aprēķinus vai izvērtējumus.

3. Lai sagatavotu Ministru kabineta un Latvijas Pašvaldību savienības vienošanās un domstarpību protokola projektu budžeta likumprojektiem, Finanšu ministrijai vienoties ar Latvijas Pašvaldību savienību par sarunu norises grafiku.

4. Ministrijām šā gada martā uzsākt diskusijas ar Latvijas Pašvaldību savienību par attiecīgo nozaru jautājumiem, kam ir ietekme uz pašvaldību budžetiem.

5. Ar šā rīkojuma 1. punktā minēto budžeta likumprojektu sagatavošanu saistītos jautājumus izskatīt:

5.1. Nacionālajā trīspusējās sadarbības padomē un Nacionālajā attīstības padomē atbilstoši Ministru prezidenta lēmumam;

5.2. Nacionālās trīspusējās sadarbības padomes Budžeta un nodokļu apakšpadomē, pieaicinot Latvijas Tirdzniecības un rūpniecības kameras pārstāvjus, finanšu ministra noteiktajos termiņos.

6. Atzīt par spēku zaudējušu Ministru kabineta 2016. gada 29. februāra rīkojumu Nr. 145 “Par likumprojekta “Par vidēja termiņa budžeta ietvaru 2017., 2018. un 2019. gadam” un likumprojekta “Par valsts budžetu 2017. gadam” sagatavošanas grafiku” (Latvijas Vēstnesis, 2016, 42. nr.).

Ministru prezidents M.Kučinskis

Finanšu ministre D.Reizniece-Ozola

Adijāne, 67095437

Zane.Adijane@fm.gov.lv